Sarawak catat tiga lagi kes positif Covid-19
SHEILA ZAIDI KUCHING :  Sarawak semalam merekodkan
tiga lagi kes positif Covid-19 baharu menjadikan jumlah keseluruhan sebanyak
488 kes. Timbalan Ketua Menteri, Datuk Amar Douglas Uggah Embas berkata, daripada
tiga kes tersebut, satu kes adalah dari Kuching, satu kes dari Samarahan dan
satu lagi kes dari Bintulu. “Sementara itu, 17 kes telah sembuh dan didiscaj dari hospital menjadikan
jumlah keseluruhan kes sembuh 194.  “Daripada 17 kes tersebut, 16 kes adalah dari Hospital Umum Sarawak (HUS)
dan satu kes dari Hospital Miri,” katanya pada sidang media harian berkenaan
dengan situasi Covid-19 di negeri ini di sini semalam. Menurut Uggah yang juga Pengerusi Jawatankuasa Pengurusan Bencana Negeri
Sarawak (JPBNS), bilangan Orang Yang Disyaki (PUI) semalam bagaimanapun
meningkat sebanyak 183 kes berbanding 177 kes pada Ahad. Katanya, jumlah PUI yang masih menunggu keputusan makmal pula adalah sebanyak
332 kes. Tambah beliau, terdapat dua penambahan kes yang melibatkan Petugas
Kesihatan Kuching menjadikan seramai 52 orang petugas kesihatan disahkan
positif Covid-19 dengan seramai 21 orang daripadanya merupakan sebahagian
daripada Kluster Kuching Conference. Manakala baki 31 orang adalah mereka yang melibatkan kluster-kluster kecil,
ujarnya. “Semalam juga menyaksikan seramai 82 orang lagi  Orang Di bawah Pengawasan (PUS) baharu telah
mendaftar masuk di hotel. “Jumlah ini menjadikan keseluruhan adalah 1,160 orang telah dikuarantin di
20 buah hotel di seluruh negeri Sarawak yang diguna pakai sebagai Pusat
Kuarantin,” jelas beliau. Uggah memberitahu seramai 1,128 telah lengkap menjalani tempoh kuarantin
dan telah dibenarkan pulang ke rumah. Bercakap mengenai kadar pematuhan pula, Sarawak mencatatkan sebanyak 97
peratus pematuhan Perintah Kawalan Pergerakan (PKP), katanya. Pada Ahad, Polis telah menangkap seramai 63 orang kerana melanggar PKP dan
sehingga semalam sejak tempoh PKP bermula 18 Mac, sebanyak 1,767 orang telah
ditangkap. 
See author's posts
